**Beszámoló**

**Kardoskút Község Önkormányzata Képviselő-testülete részére, a XXIV. Falunap előkészítése témakörében, a 2025. áprilisi soros testületi ülésre.**

Tisztelt Képviselő-testület!

Az idei Falunap előkészítése kapcsán az alábbiakban adok összefoglaló információkat. A januárban elfogadott éves programterv alapján az idei Falunap időpontja 2025. július 12-e, szombat.

A rendezvény fő helyszíne az önkormányzat melletti nagy parkoló lesz, amely területen a nagyszínpad elé a rendezvényhez az önkormányzati sátrakat állítjuk fel a sörgarnitúrákkal, bízva a kedvező időjárásban. Rossz időjárás esetén a Móra Ferenc Közösségi Színtér nagyterme áll rendelkezésre.

A főzőverseny megrendezését az idei évben is szorgalmazom, a helyi lakosoknak csapatonként 5 kg hús alapanyag biztosításával. Ezen felül a megszokott különféle pörköltek versenylehetőségét is meghirdetjük. A főzés és a déli étkezés időszakára zeneszolgáltatót bízunk meg szórakoztatásul.

A délelőtt folyamán ökumenikus istentisztelet lesz erdélyi vendéglelkészek bevonásával, majd Ramasz Imre néhai polgármester sírhelyén közös koszorúzás.

A közösségi színtér klubtermében az idén 75 éves települést bemutató régi fotókból kiállítás lesz megtekinthető.

A délutáni időszakban a gyermekprogramokra helyeznénk a hangsúlyt az esti főműsoridőig: vidám gyermekelőadás lesz a *Hórihorgas Hujákoló* együttessel, ugrálóvár, óriástrambulin, kézműveskedés, hajfonás, arcfestés, stb.

A Petőfi Kulturális Programban eredményesen pályáztam a Hungarikum játszótérre, amelynek megvalósítási időpontjául a falunapunkat jelöltem meg. Bízom benne, hogy ez a konkrét dátum is elfogadásra kerül a Nemzeti Művelődési Intézetnél, így a nap folyamán nem csupán a gyerekek, hanem a felnőttek is sokféle érdekes játékot próbálhatnak ki, miközben ismereteiket is gyarapíthatják.

Az utcai motoros bemutató kedvelt programrész falunapkor. Helyi támogatók bevonásával, a motoros rajongók kérését is figyelembe véve délutánra ismét tervezem. A helyi egyesületek közül már jelezte a szándékát a Kardoskúti Motoros- és Veteránjárművesek Baráti Egyesülete, hogy a lebonyolításban segítenek. Az idei évben Herceg Balázs országos bajnokkal vettük fel a kapcsolatot az egyesülettel közösen. Ezen túlmenően délelőtt veterán gépjármű bemutató is szervezésre kerül az egyesület segítségével, a Víztorony melletti parkban.

Szeretnénk minden korosztálynak kedvezni, így kora estére, a díjkiosztó ünnepség után operett- és kedvelt dallamokat éneklő fellépőpárost szerződtettem, *Tihanyi-Tóth Csaba és Bodnár Rita* művészházaspár személyében.

Az est további részében a mulatós zene kedvelőit *A jó Laci betyár* szórakoztatja, majd a *Zanzibar együttes* 90 perces élő koncerje zárja a Falunapot.

A lakosság részére meghirdetjük a helyi készítésű pálinkák versenyét, amelyhez a Kardoskúti Gasztro Pálinka Egyesület vállalta a zsűrizést. További gondolatként felmerült részükről, hogy egyúttal egy térségi szintű versenyt is meghirdet az egyesület, hogy kiszélesítse a palettát. Erre végleges döntés nem született.

Az idei Falunapra településünk fennállásának 75. évfordulója kapcsán meghívással él Kardoskút Község Önkormányzata, az erdélyi testvértelepüléseink - Homoróddaróc és Homoródjánosfalva - tekintetében a kapcsolatot elindítók és a családok felé. Bízunk benne, hogy kardoskúti látogatásuk szebbé teszi ünnepünket.

A települési évforduló kapcsán egy szép gesztussal szeretnénk a falunapon jelenlévő lakossággal és idelátogatókkal megünnepelni Kardoskút 75 éves fennállását. Ficsor Zoltán Békés megyei Príma-díjas, aranykoszorús mestercukrász egy óriás születésnapi tortát készít és szeletel fel vendégeinknek az esti programok előtt a rendezvénytéren.

A fentiek ismeretében az egyéb felmerülő kérdésekre szívesen válaszolok a testületi ülésen.

Kardoskút, 2025. április 14.

Vargáné Neller Borbála Tünde, sk.

művelődésszervező